In nomine Domini amen: Ego Robertus dictus Li Montenaz, domicellus, filius defuncti domini Guillelmi le Mouton, militis, notum facio uniuersis præsentes litteras inspecturis quod ego animæ meæ et antecessorum meorum saluti prouidere cupiens, dedi et concessi in puram et perpetuam elemosinam Deo et prioratui de Fauuerneio tria iornalia terræ arabilis sita in finagio de Fauuerneyo ubi dicitur en Cucheuesin secus viam quæ tendit a Fauuerneio en Chassaigne, iuxta campum domini de Courtiuron ex una parte, et iuxta terram Pratelli de Fauuerneyo filii defuncti Joannis Barberii ex altera. Dedi etiam et concessi in perpetuum Deo et prioratui prædicto decimam plantæ meæ vineæ sitæ apud Fauuerneyum subtus vineam domini de Fauuerneyo et domum meam de Fauuerneyo, videlicet sextum decimum sextarium vini totius dictæ plantæ persoluendum et reddendum singulis annis in perpetuum dicto priori dicti loci in Vindemiis; et si forte, quod absit, contingeret dictam vineam ad agriculturam casu aliquo deuenire, teneor et promitto rectam decimam persoluere vel facere persolui priori qui pro tempore fuerit in prioratu prædicto vel mandato suo secundum usus et consuetudines terrarum arabilium in finagio Fauuernei supradicti, et hæc omnia, pro ut superius sunt diuisa, teneor et promitto dicto prioratui garantire et fideliter obseruare, et in perpetuum deffendere contra omnes iuramento super hoc præstito corporali. Ego autem Guillermus dominus Fauuerney, de cuius feodo prædicta omnia mouent, prædictam elemosinam a dicto Roberto factam laudo et approbo ac confirmo et in perpetuum ratam habere promitto, promittens me de cætero contra dictam elemosinam non venturum. In cuius rei testimonium nos Robertus et Guillermus prædicti præsentibus litteris sigilla uirorum domini Petri dicti de Barro decani capellæ ducis, et magistri Alberici decani christianitatis diuionensis fecimus et rogauimus apponi. Actum anno domini millesimo ducentesimo quadragesimo tertio, mense martio.